Document ID: 32010R0832

A BIZOTTSÁG 832/2010/EU RENDELETE
(2010. szeptember 17.)
az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról szóló 1828/2006/EK tanácsi rendelet, valamint az Európai Regionális Fejlesztési Alapról szóló 1080/2006/EK európai parlamenti és a tanácsi rendelet végrehajtására vonatkozó szabályok meghatározásáról szóló 1828/2006/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról és az 1260/1999/EK rendelet hatályon kívül helyezéséről szóló, 2006. július 11-i 1083/2006/EK tanácsi rendeletre (1) és különösen annak 44. cikkére, 66. cikkének (3) bekezdésére és 76. cikkének (4) bekezdésére,
tekintettel az Európai Regionális Fejlesztési Alapról és az 1783/1999/EK rendelet hatályon kívül helyezéséről szóló, 2006. július 5-i 1080/2006/EK európai parlamenti és tanácsi rendeletre (2) és különösen annak 7. cikke (2) bekezdésének második albekezdésére,
mivel:
(1)
Az 539/2010/EU európai parlamenti és tanácsi rendelettel (3) módosított 1083/2006/EK rendelet a nagyprojektek, a pénzügyi konstrukciók és az operatív programok pénzügyi előrehaladásáról szóló jelentések tekintetében egyszerűsít és tisztáz bizonyos követelményeket. Ezért szükséges az 1828/2006/EK bizottsági rendelet (4) rendelkezéseit hozzáigazítani a módosított 1083/2006/EK rendelethez.
(2)
A 437/2010/EU rendelettel (5) módosított 1080/2006/EK rendelet a marginalizált közösségeket segítő lakásberuházási intézkedések támogathatóságról rendelkezik. Ezért szükséges az 1828/2006/EK bizottsági rendelet rendelkezéseit hozzáigazítani a módosított 1080/2006/EK rendelethez.
(3)
Egyértelművé kell tenni, hogy a pénzügyi konstrukciók végrehajtása kiterjed az épületek - többek között a meglévő lakásállomány - energiahatékonyságára és megújuló energia felhasználására irányuló alapokra vagy ösztönző programokra is.
(4)
Különös tekintettel a szegregáció megszüntetésére irányuló intézkedésekre, integrált megközelítés keretében kell meghatározni a marginalizált közösségeket segítő lakásberuházási intézkedések támogathatóságának feltételeit.
(5)
A tagállamok adatszolgáltatásának és a Bizottság adatfeldolgozásának megkönnyítése érdekében egyszerűsíteni kell az operatív programok végrehajtásáról szóló éves és zárójelentésekben megadandó pénzügyi információkra vonatkozó követelményeket.
(6)
A nagyprojektnek tekinthető projektek küszöbértéke 50 millió EUR-ra emelkedett. A 25 és 50 millió EUR közötti beruházási összköltségű környezetvédelmi projektek megfelelő figyelemmel kísérése érdekében rendelkezni kell arról, hogy az operatív programok végrehajtásáról szóló éves és zárójelentésekben ezekről a projektekről is kötelezően szerepeljenek információk.
(7)
Az 1083/2006/EK rendelet már lehetővé teszi, hogy egy nagyprojekt több operatív programra is kiterjedjen. Ezért frissíteni kell a nagyprojektekről szolgáltatandó strukturált adatok típusát és a nagyprojektekhez igényelt támogatás űrlapjait is.
(8)
Az 1828/2006/EK rendeletet ezért ennek megfelelően módosítani kell.
(9)
A következetesség érdekében helyénvaló, hogy az 1828/2006/EK rendelet módosításai ugyanattól az időponttól legyenek alkalmazandóak, mint az 539/2010/EU rendelet és a 437/2010/EU rendelet.
(10)
Szükséges, hogy az 539/2010/EU rendeletből és a 437/2010/EU rendeletből következő, a kedvezményezetteket érintő valamennyi előny a lehető leghamarabb alkalmazandó legyen. Ezért e rendeletnek sürgősen hatályba kell lépnie.
(11)
Az ebben a rendeletben előírt intézkedések összhangban vannak az alapok koordinációs bizottságának véleményével,
ELFOGADTA EZT A RENDELETET:
1. cikk
Az 1828/2006/EK rendelet a következőképpen módosul:
1.
A 43. cikk a következőképpen módosul:
a)
Az (1) bekezdés helyébe a következő szöveg lép:
„(1) A 43-46 cikk rendelkezései olyan pénzügyi konstrukciókra vonatkoznak, amelyek a visszafizethető beruházásokat létrehozó műveletek vagy a visszafizethető beruházásokra nyújtott garanciák, illetve mindkettő formájában jelennek meg a következőkben:
a)
vállalkozások, elsősorban kis- és középvállalkozások (kkv-k), beleértve a 2003/361/EK bizottsági ajánlásban (6) meghatározott mikrovállalkozásokat is, 2005. január 1-jét követően;
b)
a köz- és magánszféra közötti partnerségek vagy fenntartható városfejlesztésre vonatkozó integrált tervekben szereplő egyéb városi projektek, a városi fejlesztési alapok esetében;
c)
az épületek - többek között a meglévő lakásállomány - energiahatékonyságára és megújuló energia felhasználására irányuló alapok vagy ösztönző programok.
b)
A (6) bekezdés helyébe a következő szöveg lép:
„(6) Ugyancsak részesülhetnek valamely operatív programból támogatásban azok a vállalkozások, a köz- és magánszféra közötti partnerségek és a fenntartható városfejlesztésre vonatkozó integrált tervekben szereplő egyéb projektek, valamint az épületek - többek között a meglévő lakásállomány - energiahatékonyságára és megújuló energia felhasználására irányuló műveletek, amelyeket pénzügyi konstrukciók támogatnak.”
2.
A 44. cikk (1) bekezdése a következőképpen módosul:
a)
Az a) pont helyébe a következő szöveg lép:
„a)
a vállalkozásokat, elsősorban kkv-ket (köztük mikrovállalkozásokat) támogató pénzügyi konstrukciókat illetően az ilyen eszközök kereslete és kínálata közötti rés értékelésének következtetéseit;”
b)
A bekezdés a következő c) ponttal egészül ki:
„c)
az épületek - többek között a meglévő lakásállomány - energiahatékonyságára és megújuló energia felhasználására irányuló alapokat vagy más ösztönző programokat illetően a megfelelő uniós és nemzeti szabályozási keretet és nemzeti stratégiákat.”
3.
A 45. cikk a következőképpen módosul:
a)
A cím helyébe a következő szöveg lép:
„A vállalkozásokra irányuló pénzügyi konstrukciókra vonatkozó további rendelkezések”
b)
az első bekezdés helyébe a következő szöveg lép:
„A 43. cikk (1) bekezdésének a) pontjában említett, vállalkozásokra irányuló pénzügyi konstrukciók csak a következő esetekben fektethetők be: az alapításkor, a kezdeti szakaszokban (beleértve a magvető tőkét is) vagy e vállalkozások terjeszkedésekor, és csak olyan tevékenységekbe, amelyeket a finanszírozási konstrukciók irányítói gazdaságilag potenciálisan életképesnek ítélnek.”
4.
A 47. cikk (2) bekezdése helyébe a következő szöveg lép:
„(2) Tekintettel az 1080/2006/EK rendelet 7. cikkének (2) bekezdésére, a marginalizált közösségeket segítő lakásberuházási intézkedések kiadásai csak akkor támogathatók, ha a következő feltételek teljesülnek:
a)
a lakásberuházás egy integrált megközelítés része, és a marginalizált közösségeket segítő lakásberuházások támogatása együtt jár más típusú beavatkozásokkal, többek között az oktatás, az egészségügy, a társadalmi összetartozás és a foglalkoztatás terén;
b)
a lakásberuházás földrajzi elhelyezkedése biztosítja ezeknek a közösségeknek a többségi társadalomba történő térbeli integrációját, és nem járul hozzá a szegregációhoz, az elszigetelődéshez és a kirekesztéshez.”
5.
A XVIII. melléklet e rendelet I. mellékletének megfelelően módosul.
6.
A XX., XXI. és XXII. melléklet helyébe e rendelet II. mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2010. június 25-étől kell alkalmazni.
Az 1. cikk 4. pontját azonban 2010. június 18-ától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. szeptember 17-én.

Labels: 4
19
10
12
15